SKRIFTLIG FORESPØRGSEL E-3336/01

af Reinhold Messner (Verts/ALE)og Luigi Vinci (GUE/NGL) til Kommissionen

(3. december 2001)

Om: Tredje satellit i Malpensa lufthavn og VVM

Der skal i nærmeste fremtid inden for Milanos lufthavn Malpensa opføres en ny terminal med betegnelsen tredje satellit, som skal anvendes til fly, der er landet i lufthavnen, samt til udførelse af alle operationer i forbindelse med ankomst og afrejse for passagerer og fragt. Opførelsen af den tredje satellit er fastsat i ministerielt dekret 903/87 ud fra samme planlægning og udformning som for de to første allerede eksisterende terminalers vedkommende, således at fundamenterne til den tredje satellit er udført med samme soliditet og størrelse som de to første.

Det nye projekt, som tilsyneladende allerede er godkendt af ministeriet for offentlige arbejder, udgør en ændring af det projekt, der i sin tid blev godkendt i 1987 (ministerielt dekret 903/87 af 13. februar 1987 fra transportministeriet byggeplan for Malpensa lufthavn). Det omfatter opførelse af en tredje satellit med helt andre kendetegn end de to andre, som allerede blev bygget i 1997-1998, idet bygningen er højere og større og har bedre ekspeditionskapacitet. Ifølge uofficielle udtalelser skulle kapaciteten i Malpensa gå fra de nuværende 20-22 mio. til 40 mio. passagerer om året (og måske endnu flere)(1). At den nye terminal kan blive et helt andet bygningsværk end det foregående fremgår af, at det for at opføre den tredje satellit ifølge de nye forslag endog er nødvendigt at fjerne de allerede eksisterende fundamenter, der var planlagt til at bære den vægt, som var berammet i 1987 (2 etager og 3 niveauer) og ikke de 5 etager og 6 niveauer, der indgår i det nye projekt.

Trods de betydelige ændringer er der ikke gennemført nogen vurdering af virkningerne for miljøet (VVM) med henblik på opførelsen af den tredje satellit.

Borgmestrene i området har i den seneste tid anmodet om adgang til oplysninger, hvilket er blevet besvaret af SEA og transportministeriet på en generel, undvigende og upræcis måde.

Anser Kommissionen det ikke for nødvendigt, at der på grundlag af direktiv 85/337/EØF(2) og 97/11/EØF(3) foretages en vurdering af virkningerne for miljøet som følge af infrastrukturerne til den såkaldte tredje satellit?

Mener Kommissionen ikke, at der foreligger en overtrædelse af direktiv 90/313/EØF(4) om fri adgang til miljøoplysninger?

(1) Artikel i La Prealpina af 28.4.2001.

(2) EFT L 175 af 5.7.1985, s. 40.

(3) EFT L 73 af 14.3.1997, s. 5.

(4) EFT L 158 af 23.6.1990, s. 56.

Svar afgivet på Kommissionens vegne af Margot Wallström

(1. februar 2002)

I henhold til Rådets direktiver 85/337/EØF af 27. juni 1985 om vurdering af visse offentlige og private projekters indvirkning på miljøet og 97/11/EF af 3. marts 1997 om ændring af direktiv 85/337/EØF er medlemsstaterne forpligtet til at sikre, at projekter, der bl.a. på grund af deres art, dimensioner eller placering kan få væsentlig indvirkning på miljøet, undergives en vurdering af denne indvirkning, inden der gives tilladelse hertil. De projekter, der er omfattet af direktivet, er anført i bilagene hertil. Kommissionen har til opgave at tilse, at fællesskabslovgivningen anvendes korrekt, og derfor i denne konkrete sag at vurdere, hvorvidt Fællesskabets VVM-lovgivning er blevet korrekt anvendt i den pågældende medlemsstat.

Ifølge de oplysninger, det ærede medlem har forelagt, er det projekt, som forespørgslen drejer sig om nemlig en ny bygning med betegnelsen tredje satellit i Milanos Malpensa-lufthavn, som er bestemt til docking-systemer samt til alle operationer i forbindelse med ankomst og afgang for passagerer og fragt forskelligt fra det første Malpensa-projekt, der godkendtes i 1987. Det kunne således henhøre enten under kategori 12 ændring af projekter omfattet af bilag I i bilag II til direktiv 85/337/EØF forud for ændringen heraf, eller under kategori 13 ændringer eller udvidelser af projekter i bilag I eller II, som allerede er godkendt, er udført eller er ved at blive udført, når de kan være til skade for miljøet i bilag II til direktiv 85/337/EØF som ændret ved direktiv 97/11/EF.

I henhold til direktiv 85/337/EØF forud for ændringen heraf skal alle projekter, der er opført i bilag II, gøres til genstand for en vurdering af virkningerne på miljøet (VVM-vurdering), når medlemsstaterne skønner, at deres særlige karakteristika gør dette påkrævet. Dog anses medlemsstaterne for at være forpligtet til at foretage en forhåndsvurdering med det formål at fastslå, hvorvidt projekter henhørende under bilag II behøver at gøres til genstand for en VVM-procedure. I henhold til direktiv 85/337/EØF som ændret skal medlemsstaterne, for så vidt angår projekter, der er opført i bilag II, ved hjælp af en undersøgelse i hvert enkelt tilfælde eller grænseværdier eller forud fastsatte kriterier afgøre, om det pågældende projekt skal vurderes i henhold til artikel 5-10.

Med henblik på at finde frem til, hvilken fællesskabslovgivning der gælder i det konkrete tilfælde, er det nødvendigt at undersøge, hvornår anmodningen om godkendelse af projektet tredje satellit i Milanos Malpensa-lufthavn (ud over det oprindelige Malpensa-projekt, som godkendtes i 1987) er blevet forelagt den kompetente myndighed: projekter, hvortil ansøgning om tilladelse er forelagt den kompetente myndighed før den 14. marts 1999, er omfattet af bestemmelserne i direktiv 85/337/EØF (forud for dettes ændring i 1997).

Kommissionen har allerede indledt en klageprocedure i forbindelse med projektet og har tilsendt de italienske myndigheder en anmodning om nærmere oplysninger. Kommissionen vil tage de nødvendige skridt til at sikre, at fællesskabslovgivningen bliver overholdt.

For så vidt angår anvendelsen af Rådets direktiv 90/313/EØF af 7. juni 1990 om fri adgang til miljøoplysninger, er de informationer, det ærede medlem er fremkommet med, ikke detaljerede nok. På grund af manglende klagegrunde vedrørende anvendelsen af direktiv 90/313/EØF, kan der ikke på nuværende tidspunkt konstateres nogen overtrædelse af direktivet. Skulle det ærede medlem imidlertid fremkomme med detaljerede informationer, hvorved Kommissionen kan vurdere spørgsmålene i relation til direktiv 90/313/EØF, vil den ligeledes være i stand til at udforske denne sag nærmere.